《朝霞歌》
明代·周是修

朝霞拥晴迎太阳，满空炫转朱火扬。凤綵龙文结缥缈，歘忽变火神灵张。

始疑天孙织锦过，七襄百花就剪将。缝裳精光倏烁帝为喜，命呈下土旌成章。

又疑女娲鍊石初得方，功肇洪炉开混茫。火精水银出铸冶，金花五色填穹苍。

玉京瑶台如帝乡，道德君王同紫皇。阊阖九门辟荡荡，文武干官鸿雁行。

时和气应群物育，从兹衮衮来祯祥，载睹卿云歌八荒。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。